Sahur

Sahur () ialah istilah yang digunakan oleh umat Islam bagi merujuk kepada perbuatan makan pada waktu pagi sebelum berpuasa di siang harinya, baik secara fardhu pada bulan Ramadan mahupun pada hari-hari lain yang disunatkan berpuasa. Perbuatan ini dilakukan sebelum masuknya waktu Solat Subuh, sebelum azan subuh mula berkumandang mengikut kiraan waktu solat di kawasan tempatan. Untuk mengelakkan kekeliruan antara kedua-dua terma, sahur ialah perbuatan makan di waktu awal pagi (sebelum azan subuh), manakala iftar ialah perbuatan makan di waktu petang (sewaktu bermulanya azan maghrib) untuk berbuka puasa pada bulan Ramadan.

Istilah "sahur" pinjaman  terbitan kata  saḥr yang bererti "penghujung malam sebelum fajar mendatang dan langit yang gelap diterangi" ().

Dalil
1. Sahur ialah sunnah muakkad, iaitu perbuatan yang tidak diwajibkan, namun amat-amat digalakkan untuk dilaksanakan. Bahkan sahur dijadikan pembeza antara puasa seorang Muslim dan puasa seorang Yahudi. Sabda Muhammad:

“Pembeza antara puasa kita dan puasa Ahli Kitab adalah makan sahur”. (Riwayat Muslim).

2. Allah meletakkan keberkatan dalam bersahur. Sabda Muhammad:

“Bersahurlah, sesungguhnya pada sahur itu ada keberkatan”. (Riwayat al-Bukhari dan Muslim)

3. Bersahur itu terhasil dengan memakan apa-apa makanan dan minuman yang halal. Sabda Muhammad:

“Sesiapa yang ingin berpuasa maka bersahurlah dengan sesuatu” (Riwayat Ahmad, disahihkan dengan syawahid).

Berdasarkan hadis, Muslim digalakkan bersahur dengan kurma (tamar). Muhammad bersabda:

“Sebaik-baik sahur orang mukmin ialah kurma (tamar)”. (Riwayat Abu Daud, Ibn Hibban dan al-Baihaqi, sanadnya sahih).

4. Kita disunatkan untuk melewatkan sahur. Perkataan sahur itu sendiri merujuk kepada akhir malam atau sepertiga akhir malam. Ini seperti firman Allah:

“Pada waktu sahur mereka memohon keampunan” (Surah Ali ‘Imran: 17).

Bersahur terlalu awal bukanlah sesuatu yang digalakkan.

Kata Zaid bin Thabit: “Kami bersahur bersama Rasulullah, kemudian terus pergi untuk bersolat (Subuh)”. Anas bin Malik bertanya beliau: “Berapa lama antara sahur azan dan sahur tersebut?”. Jawab Zaid: “Kadar 50 ayat (al-Quran)”. (Riwayat al-Bukhari dan Muslim).

Hadis ini menunjukkan bahawa betapa lewatnya sahur Muhammad Jika 50 ayat dibaca, kadarnya lebih kurang beberapa minit. Di tempoh itulah Muhammad menghentikan sahur untuk bersiap menuju solat.

5. Waktu sahur berlanjutan sehinggalah masuknya waktu subuh. Andaian bahawa puasa itu mesti bermula sepuluh atau dua puluh minit sebelum subuh adalah tidak tepat. Hadis Zaid di atas tadi, bukan menunjukkan sahur itu wajib berhenti kadar 50 ayat sebelum azan, tetapi menunjukkan amalan Muhammad yang dilihat oleh Zaid. Buktinya, Aisyah menyebut:

“Sesungguh Bilal azan pada waktu malam (azan pertama Subuh, sebelum masuk waktu). Maka Rasulullah  pun bersabda: “Makan dan minumlah sehingga Ibn Ummi Maktum azan, kerana beliau tidak akan azan melainkan setelah masuk waktu fajar (subuh)” (Riwayat al-Bukhari dan Muslim).

Hadis ini menunjukkan pada zaman Muhammad ada dua kali azan bagi waktu subuh. Ini seperti yang diamalkan di kebanyakan dunia Islam terutamanya Makkah dan Madinah. Azan pertama, sebelum masuk waktu, dilaungkan oleh Bilah bin Rabah. Azan kedua pula dilaungkan oleh sahabat Muhammad yang merupakan seorang yang buta penglihatannya bernama Abdullah ibn Ummi Maktum. Maka Muhammad mengizinkan seseorang yang hendak berpuasa itu makan sehingga azan kedua, iaitu masuk waktu subuh yang sebenar, maka barulah berhenti.

6. Al-Quran sendiri menjelaskan tentang hal ini dengan menyatakan (maksudnya):

“Makan dan minumlah kamu sehingga ternyata benang putih dari benang hitam dari waktu fajar, kemudian sempurnakanlah puasa sehingga waktu malam” (Surah al-Baqarah: 187).

Penentu bagi waktu terakhir sahur adalah masuknya waktu subuh yang sebenar, bukan beberapa minit atau belasan minit sebelum subuh, seperti yang diperkirakan dalam waktu imsak. Dalam riwayat Muslim, Muhammad bersabda:

“Jangan kamu tersilap disebabkan azan Bilal, ataupun warna putih sehinggalah kelihatan waktu fajar (sebenar)”. (Hadis riwayat Muslim).

7. Maka berdasar al-Quran dan hadis-hadis di atas, juga pelbagai riwayat yang lain, maka waktu ‘imsak’ yang sebenarnya bermula apabila masuknya waktu subuh, bukan beberapa minit atau belasan minit sebelum subuh. Maka, apabila seseorang bangun bersahur dan didapati waktu subuh belum masuk sekalipun hanya tinggal beberapa minit, dia tetap boleh memakan sahurnya sehinggalah masuknya waktu subuh.

8. Bersahur, di samping membantu kita untuk lebih cergas semasa berpuasa, juga mendidik seseorang untuk bangun pada sepertiga yang akhir malam. Hal ini dikatakan demikian kerana waktu tersebut ialah waktu yang mempunyai kelebihan untuk ibadah dan dimustajabkan untuk berdoa serta istighfar. Dalam hadis, Muhammad bersabda:

“Tuhan kita Yang Maha Berkat dan Agung turun setiap malam ke langit dunia, ketika hanya tinggal sepertiga malam yang akhir. Lalu berfirman: “Sesiapa yang berdoa kepadaKu, akan Aku perkenankan untuknya. Sesiapa yang meminta kepadaKu, akan aku berikanNya. Sesiapa yang memohon keampunan kepadaKu, akan Aku ampunkannya” (Riwayat al-Bukhari dan Muslim).

Hadis ini menunjukkan fadilat berdoa dan beristighfar pada waktu sepertiga malam yang akhir. Maka dengan seseorang bangun pada waktu tersebut memberikan peluang dan ruang kepadanya untuk berdoa dan memohon hajat kepada Allah pada waktu tersebut.

9. Terdapat juga beberapa dalil Al-Quran dan Hadis Muhammad berkenaan dengan batas bersahur pada waktu subuh iaitu:

"Jika salah seorang dari kamu mendengar azan sedangkan ia masih memegang piring (makanan), maka janganlah ia meletakkannya hingga ia menyelesaikan hajatnya (makannya).
(Hadis riwayat Imam Ahmad, Abu Dawud, Hakim, disahihkan oleh Adz Zahabi)

"Ibnu Umar berkata, "Alqamah Bin Alatsah Pernah Bersama Rasulullah, kemudian datang Bilal akan mengumandangkan azan, kemudian Rasulullah SAW bersabda, "Tunggu sebentar wahai Bilal..!, Alqamah sedang makan sahur".
(Hadis ini dihasankan oleh Syaikh Al Albani)

"Dan makan dan minumlah kamu hingga terang bagimu benang putih dan benang hitam iaitu fajar". (Surah Al Baqarah 2 : 187)

Rujukan

Kategori:Puasa dalam Islam
Kategori:Ramadan
Kategori:Sarapan